LH ร่วง 4% “ดีบีเอสฯ”มองราคาหุ้นเต็มมูลค่า คาดกำไรปี62หดตัว16% หั่นเป้าเหลือ9.80บ.
LH เปิดเช้าร่วง 4% “ดีบีเอสฯ” มองราคาหุ้นเต็มมูลค่า คาดกำไรปี 62 หดตัว 16% หั่นเป้าเหลือ 9.80 บ.
20 พ.ย. 2561

ผู้สื่อข่าวรายงานว่า ราคาหุ้นบริษัทแลนด์แอนด์เฮ้าส์ จำกัด (มหาชน) หรือ LH ล่าสุด ณ เวลา 10.12 น. อยู่ที่ระดับ 9.80  บาท ปรับตัวลดลง 0.40 บาท หรือ 3.92% สูงสุดที่ระดับ 10.10 บาท ต่ำสุดที่ระดับ 9.55 บาท ด้วยมูลค่าซื้อขาย 301.49 ล้านบาท

ทั้งนี้ บริษัทหลักทรัพย์ ดีบีเอส วิคเคอร์ส (ประเทศไทย) ระบุในบทวิเคราะห์ โดยมองว่าราคาหุ้น LH  ปัจจุบัน “Fully Valued”  ราคาเป้าหมาย 9.80 บาท/หุ้น หลังจากกำไรไตรมาส 3/2561 ลดลงถึง 26% จากช่วงเดียวกันเมื่อปีก่อนจากการโอนกรรมสิทธิ์คอนโดที่ลดน้อยลง หลังได้มีการเลื่อนเปิดขาย 6 โครงการใหม่ไปยังปี 62
ขณะที่ คาดว่ากำไรสุทธิปี 62 จะลดลงเป็น 16% จากปีก่อน เนื่องจากยอดขายรอโอน (Backlog) ของคอนโดที่น้อยลง และสภาพแวดล้อมที่ไม่เป็นใจ เช่น การเริ่มใช้เกณฑ์สินเชื่อใหม่ของ ธนาคารแห่งประเทศไทย (ธปท.) ทั้งนี้ ปรับลดคำแนะนำเป็นเชิงลบคือ เต็มมูลค่า (Fully Valued) ประเมินราคาพื้นฐานใหม่ปรับลดลงเป็น 9.80 บาท
               
 
 